ንዝብል ዛዕባ፡ ኣባል ሓይሊ ባሕሪ ኢትዮጵያ ነበር ኤርትራዊ ዶክተር ሃይለ ሓጎስ፡ ርእይቶኡን ተመኩሮኡን ኣካለፊሉና ኣሎ። "ሓንቲ ሃገር፡ ክሊ ባሕራ፡ ገማግማ ኮነ ደሴታታ ንኸተውሕስ ሓይሊ ባሕሪ የድልያ። ሓይሊ ባሕሪ ከኣ ኣካል ሓይሊ ምድርን ኣየርን ምክልኻል ሓንቲ ሃገር እዩ። ቀንዲ ዕማም ሓይሊ ባሕሪ፡ ልኡላወነት ሃገር ምሕላው፡ ንሃብቲ ባሕሪ ምክልኻል፡ ብባሕሪ ንዝካየዱ ዘይሕጋዊ ንግድን ምስግጋር ሰባትን ምቁጽጻር ኮይኑ፡ ድሕነት እተን ኣብ ክሊ ባሕሪ እታ ሃገር ዝንቀሳቐሳ መራኽብ ንግድ ምሕላ'ውን የጠቓልል" ይብል ዶክተር ሃይለ ንትርጉምን ኣገዳስነትን ሓይሊ ባሕሪ ክገልጽ እንከሎ። ኣብ ሓደ ውሁብ ጂኦግራፊ እትርከብ ሃገር፡ ኣብ ዝምእምኣን ዘርብሓን ጽላትን ዓውድን ናይ ግድን ምስ ጎደቦታታን ጎረባብታን ሃገራት ክትዋሳእ ስለእትግደድ፡ ኤርትራ እውን ኣብቲ የርብሓኒ እዩ እትብሎ ጉዳያት ምስ ጎረባብቲ ኮነ ዞባዊ ሓይሊ ክትዋሳእ ትኽእል እያ። ስለዝኾነ ኤርትራ፡ ምስ ስዑዲ ኮነ ኢሜረት ምሽራኻ፡ እንታይ ከምዘርብሓን ከምዝጎድኣን ርእያን ኣጽኒዓን ኣትያቶ ክትከውን ከምእትኽእል ይገልጽ። " እቲ ኣብዚ ጉዳይ እዚ ዝለዓል ቀንዲ ሕቶ ግን መንግስቲ ሓንቲ ሃገር ዝውስኖ ዝኾነ ይኹን ነገር ጽባሕ ንጎሆ ነታ ሃገርን ህዝብን ዝሃሲ በሰላ ዝገድፍ ክኸውን ኣይግባእን እዩ። ከምኡ ንክኸውን ከኣ እቲ ዝመርሕ ዘሎ መንግስቲ ዝኾነ ዝውስኖ ዲፕሎማሲያዊ ኮነ ፖለቲካዊ ኩነታት ብወከልቲ ህዝቢ ኣቢሉ ክዝትየሉን ክማኸረሉን እዩ ዝግባእ" ዝብል ሓሳብ ኣለዎ። "ኣብ ኤርትራ ግን ከምኡ ኣሎ ድዩ?
